Τσεμπερού

Η Τσεμπερού είναι ένα βουνό που βρίσκεται στη νότια Αρκαδία, στην κεντρική Πελοπόννησο. Το υψόμετρο της κορυφής του είναι 1.254 μ. Βρίσκεται νοτιοανατολικά της πεδιάδας της Μεγαλόπολης, 12 χλμ. από το κέντρο της πόλης. Παλαιότερα συναντάται και με το όνομα "Τσιμπαρού" ή "Τσιμπερού" ενώ η ονομασία κατά την αρχαιότητα δεν είναι γνωστή.

Στη κορυφή υπάρχει παλαιό μοναστήρι με τον Ιερό Ναό Κοιμήσεως της Θεοτόκου ενώ λειτουργεί κέντρο εκπομπής ραδιοφωνικών και τηλεοπτικών σταθμών, κεραιών κινητής τηλεφωνίας καθώς και αιολικό πάρκο με 8 ανεμογεννήτριες.

Ο ορεινός όγκος της Τσεμπερούς χωρίζει το υψίπεδο της Ασέας (ασεατικό πεδίο) από την Μεγαλοπολίτιδα, τα σημαντικότερα περάσματα της οποίας βρίσκονται το ένα νότια του χωριού Ραψομμάτη, από όπου περνά ο αυτοκινητόδρομος κεντρικής Πελοποννήσου (Α7) Κορίνθου-Καλαμάτας και το άλλο στην Παλιόχουνη, από το οποίο περνά η εθνική οδός Τρίπολης - Μεγαλόπολης (Ε7).

Με κέντρο την Τσεμπερού οριοθετήθηκε το 1980 καταφύγιο άγριας ζωής έκτασης 25500 στρεμμάτων μεταξύ των πρώην κοινοτήτων Πάπαρη-Αγριακόνας-Σκορτσινού-Αθηναίου (οικισμός Μαρμαριά)-Ρουτσίου-Ανεμοδούριου-Αναβρυτού-Γραικού .

Η Τσεμπερού πλήγηκε από τις πυρκαγές του 2011-2012.

Ο ποταμός Αλφειός ρέει βόρεια του βουνού και από το φαράγγι της Νικολακάκαινας βρίσκει διέξοδο προς τη λεκάνη της Μεγαλόπολης.

Παραπομπές 

Βουνά της Αρκαδίας
Γεωγραφικοί σχηματισμοί της Αρκαδίας
Γεωγραφικοί σχηματισμοί της Πελοποννήσου